Lokalt kan temperaturen runde 24 grader.

I juli har vejret mindet mere om efterår end sommer, med ustadigt dansk bygevejr. Det ustadige vejr bliver dog for en gangs skyld sat på pause, for fredag er der nemlig udsigt til pænt sommervejr, med god plads til solen. Samtidig er risikoen for byger minimal, og skulle man være så uheldig, at man bliver ramt af en byge, er de overstået på få minutter fredag. Solrig formiddag - op til 24 grader i eftermiddag Fredag morgen er der god plads til solen i det meste af landet, dog kan der mod syd hænge nogle lave skyer, som skygger lidt. De skyer, som ligger over den sydlige del af landet, kan dryppe af og til, men langt de fleste vil opleve tørvejr. Ud på formiddagen stiger temperaturerne hurtigt, og ved frokosttid bør termometeret mange steder komme op på eller over 20 grader. Vejret fortsætter i nogenlunde samme spor i eftermiddag. Der er fortsat gode solskinschancer, og mange steder kommer der sol i lange baner det meste af eftermiddagen. Dog er der flere steder, nanvligt mod syd og centralt i landet, hvor der ud på dagen kan opstå lave skyer, som både kan skygge i perioder, og kan føre til en enkelt byge eller to. Langt de fleste vil dog opleve tørvejr fredag. I eftermiddag stiger temperaturerne udbredt til mellem 20 og 22 grader. Lokalt kan temperaturen nå op til 23 grader og helt lokalt 24 grader. Ved kyster med pålandsvind bliver det noget køligere.